DSP Iași a fost prezent la Concursul Județean “Sănătatea la Pachețel” din cadrul Proiectului “Prețuiește sănătatea prin alimentație” organizat de Colegiul Tehnic “Mihail Sturdza” Iași în luna mai a acestui an.

Scopul acestui proiect desfășurat de Colegiul Tehnic “Mihail Sturdza” Iași în parteneriat cu Direcția de Sănătate Publică Iași este de a promova comportamentele alimentare sănătoase adecvate sănătății fizice și psihice a elevilor, adoptarea unui comportament sănătos privind alimentația zilnică, a principiilor ce stau la baza alimentației, formarea deprinderilor utilizării informațiilor prevăzute pe etichetele produselor alimentare și dezvoltarea abilităților de comunicare și colaborare între adolescenți-părinți-profesori și comunitatea locală. De asemenea, proiectul și-a propus creşterea numărului de elevi care înlocuiesc dulciurile cu fructe şi consumă zilnic legume, adoptarea unui mic dejun sănătos și a unui comportament sănătos în perioada examenelor.

O echipă din cadrul Compartimentului de Evaluare și Promovare a Sănătății a participat la această manifestare, membrii echipei din partea Direcției de Sănătate Publică fiind membri în juriul concursului desfășurat.